Όνομα: **ΛΕΩΝΙΔΑΣ ΨΗΛΙΑΚΟΣ ΚΑΙ ΣΙΑ ΕΠΕ** Email: info@psiliakos.gr Δημοσιεύθηκε:04-05-2024

Άρθρο: ΔΙΑΒΟΥΛΕΥΣΗ ΓΙΑ ΝΟΣΟΚΟΜΕΙΑΚΕΣ ΚΛΙΝΕΣ

Αξιότιμοι Κύριοι και Κυρίες.

Σεβόμενοι το έργο της Επιτροπής σύνταξης Τεχνικών Προδιαγραφών, θα θέλαμε να σας υποβάλλουμε τις προτάσεις της εταιρίας μας σχετικά με την παρούσα Διαβούλευση Τεχνικών Προδιαγραφών για την προμήθεια Νοσοκομειακών Κλινών.

Η εταιρεία μας διαθέτει σύγχρονα και ποιοτικά προϊόντα προηγμένης τεχνολογίας και σκοπός των παρατηρήσεών που διατυπώνουμε κατωτέρω, προσανατολίζονται στην εξασφάλιση του υγιούς ανταγωνισμού προς όφελος τόσο του ιδρύματος σας όσο και του Δημόσιου συμφέροντος.

ΤΕΧΝΙΚΕΣ ΠΡΟΔΙΑΓΡΑΦΕΣ ΓΙΑ ΝΟΣΟΚΟΜΕΙΑΚΕΣ ΚΛΙΝΕΣ

• Σχετικά με την **προδιαγραφή 3**, η οποία ορίζει: «Η επιφάνεια ύπνου να είναι κατασκευασμένη από πλέγμα Φ5 σε καρέ Φ5Χ7»

**Προτείνουμε** η εν λόγω προδιαγραφή να μεταβληθεί ως εξής: «Η επιφάνεια ύπνου να είναι κατασκευασμένη από καλουπωτό πλαστικό αντιμικροβιακής σύστασης ιόντων αργύρου ag και να είναι εξωτερική (κινητά τμήμα επικαλυμμένα του σταθερού σκελετού για αποφυγή τραυματισμού από δημιουργία «ψαλιδιού» μεταξύ των κινούμενων τμημάτων και του σταθερού σκελετού). Να κατατεθεί από ανεξάρτητο φορέα πιστοποιητικό σχετικά με την αντιμικροβιακή σύσταση.»

Για την εν λόγω προδιαγραφή **προτείνουμε** το υλικό κατασκευής που ζητείται για την επιφάνεια ύπνου να είναι πλαστικό για ευκολία και αντοχή στον καθημερινό καθαρισμό – απολύμανση. Η αντιμικροβιακή του ιδιότητα αποτρέπει την δημιουργία εστιών μικροβίων. Επίσης, οι πιστοποιήσεις προτείνουμε να είναι από ανεξάρτητο φορέα για την μεγαλύτερη εξασφάλιση του νοσοκομείου. Τέλος, προτείνουμε η επιφάνεια να είναι εξωτερική κατά τον τρόπο που αναφέρουμε για λόγους ασφαλείας τόσο του ασθενή, όσο και του προσωπικού κατά την εκτέλεση των καθηκόντων του.

• Σχετικά με την **προδιαγραφή 4**, η οποία ορίζει: «Να διαθέτει ενσωματωμένες μετώπες, από σωλήνα Φ32 INOX με εσωτερικά πάνελ από φαινοπλαστικό HPL, σε χρώμα αρεσκείας μας. Να είναι προσθαφαιρούμενες για καθαρισμό και απολύμανση.»

**Προτείνουμε** η εν λόγω προδιαγραφή να μεταβληθεί ως εξής: «Να διαθέτει μετώπες από καλουπωτό πλαστικό αντιμικροβιακής σύστασης ιόντων αργύρου ag με φάσες σε χρώμα αρεσκείας μας. Να είναι προσθαφαιρούμενες για καθαρισμό και απολύμανση. Να κατατεθεί από ανεξάρτητο φορέα πιστοποιητικό σχετικά με την αντιμικροβιακή σύσταση.»

Για την εν λόγω προδιαγραφή **προτείνουμε** το υλικό κατασκευής που ζητείται για τις μετώπες να είναι πλαστικό για ευκολία και αντοχή στον καθημερινό καθαρισμό – απολύμανση. Η αντιμικροβιακή του ιδιότητα αποτρέπει την δημιουργία εστιών μικροβίων. Επίσης, οι πιστοποιήσεις προτείνουμε να είναι από ανεξάρτητο φορέα για την μεγαλύτερη εξασφάλιση του νοσοκομείου.

• Σχετικά με την **προδιαγραφή 9**, η οποία ορίζει: «Να δέχεται κάγκελα όλων των τύπων.»

**Προτείνουμε** η εν λόγω προδιαγραφή να μεταβληθεί ως εξής: «Να διαθέτει από δύο πλαστικά πλαϊνά κιγκλιδώματα αντιμικροβιακής σύστασης ιόντων αργύρου ag, σε κάθε πλευρά τα οποία να διαθέτουν μηχανισμό εύκολης αναδίπλωσης με κίνηση καθ’ ύψος. Να κατατεθεί από ανεξάρτητο φορέα πιστοποιητικό σχετικά με την αντιμικροβιακή σύσταση.»

Για την εν λόγω προδιαγραφή **προτείνουμε** το κρεβάτι να συνοδεύεται από πλαστικά κάγκελα καθώς το συγκεκριμένο υλικό είναι αντιτραυματικό και ευνοεί τον εύκολο καθημερινό καθαρισμό – απολύμανση. Η αντιμικροβιακή του ιδιότητα αποτρέπει την δημιουργία εστιών μικροβίων. Επίσης, οι πιστοποιήσεις προτείνουμε να είναι από ανεξάρτητο φορέα για την μεγαλύτερη εξασφάλιση του νοσοκομείου. Τέλος, η κίνηση καθ’ ύψος θα συμβάλει στην εξοικονόμηση χώρου και θα αποτρέψει τυχόν προσκρούσεις με παρακείμενο εξοπλισμό (πχ κομοδίνο).

Ευελπιστούμε ότι οι προδιαγραφές μας θα γίνουν δεκτές προκειμένου να διασφαλιστούν τα επίπεδα ύψιστης ποιότητας που επιθυμούμε αμφότεροι.

Για την εταιρεία,

Λεωνίδας Ψηλιάκος

Όνομα: **ΜΑΜΑΛΙΓΚΑΣ Γ. & ΣΙΑ Ε.Ε.** Email: info@aimed.gr Δημοσιεύθηκε:02-05-2024

Άρθρο: ΔΙΑΒΟΥΛΕΥΣΗ ΓΙΑ ΤΗΝ ΠΡΟΜΗΘΕΙΑ ΝΟΣΟΚΟΜΕΙΑΚΩΝ ΚΛΙΝΩΝ

Αξιότιμοι κκ!

Κατόπιν ανάγνωσης των προδιαγραφών της 1ΗΣ ΔΗΜΟΣΙΑΣ ΔΙΑΒΟΥΛΕΥΣΗΣ ΓΙΑ ΤΗΝ ΠΡΟΜΗΘΕΙΑ «ΝΟΣΟΚΟΜΕΙΑΚΩΝ ΚΛΙΝΩΝ», διαπιστώσαμε ότι παρακάτω τεχνικές προδιαγραφές είναι αδικαιολόγητες και ιδιαίτερα περιοριστικές του ανταγωνισμού με αποτέλεσμα να αποτρέπουν να επιτευχθεί η μέγιστη δυνατή συμμετοχή προμηθευτών και η ανάπτυξη συνθηκών υγειούς ανταγωνισμού στον διαγωνισμό.

Άρθρο 54 Τεχνικές προδιαγραφές παρ. 2:

«Οι τεχνικές προδιαγραφές εξασφαλίζουν ισότιμη πρόσβαση των οικονομικών φορέων στη διαδικασία σύναψης σύμβασης και δεν έχουν ως αποτέλεσμα τη δημιουργία αδικαιολόγητων εμποδίων στο άνοιγμα των δημόσιων συμβάσεων στον ανταγωνισμό».

Οι τεχνικές προδιαγραφές να καταρτίζονται με τέτοιον τρόπο, ώστε να αποφεύγεται ο τεχνητός περιορισμός του ανταγωνισμού μέσω απαιτήσεων που ευνοούν συγκεκριμένο οικονομικό φορέα, αντικατοπτρίζοντας βασικά χαρακτηριστικά των αγαθών, υπηρεσιών ή έργων που παρέχονται συνήθως από τον οικονομικό φορέα αυτόν.

Με άλλα λόγια, ο προσδιορισμός των τεχνικών προδιαγραφών θα πρέπει να γίνεται κατά τέτοιον τρόπο, ώστε ταυτόχρονα με την επίτευξη του ζητούμενου αποτελέσματος να διασφαλίζεται η προώθηση του ευρύτερου δυνατού ανταγωνισμού μεταξύ των οικονομικών φορέων.

Θα πρέπει, μάλιστα, οι τεχνικές απαιτήσεις να είναι διατυπωμένες με την αναγκαία ευελιξία, ώστε να επιτρέπουν και να καθιστούν αποδεκτές άλλες συμβατές, καινοτόμες και οικονομικές συμφέρουσες λύσεις, που ικανοποιούν τις ευρύτερες απαιτήσεις της σύμβασης.

Με βάση τα παραπάνω και κατά την ανάγνωση των τεχνικών χαρακτηριστικών των Νοσοκομειακών Κλινών παρατηρήθηκε ότι οι συγκεκριμένες προδιαγραφές φωτογραφίζουν ένα συγκεκριμένο προϊόν και αποκλείουν ένα μεγάλο εύρος πολύ αξιόλογων μοντέλων.

Για τον λόγο αυτό αιτούμεθα τον επαναπροσδιορισμό τους με σκοπό την ανάπτυξη υγειούς ανταγωνισμού μεταξύ των οικονομικών φορέων.

Αιτούμεθα επίσης, την προαιρετική ζήτηση της πιστοποίησης κατά ISO 27001/ 27701 ISO 50001, ISO 45001 διότι δεν έχει σχέση με την προμήθεια του συγκεκριμένου είδους, και γενικότερα με προμήθειες ιατροτεχνολογικού εξοπλισμού σε δημόσιες συμβάσεις .

**Συγκεκριμένα ο γενικός όρος Νο 3 αναφέρει:**

3. Οι εταιρείες να είναι πιστοποιημένες κατά EN ISO 9001, EN ISO 13485, ISO 14001, EN 45001, EN 14001, ISO 27001, ISO 27701, ISO 50001 για κατασκευή, διακίνηση και τεχνική υποστήριξη.

Να είναι εγγεγραμμένες στο μητρώο παραγωγών ηλεκτρικού και ηλεκτρονικού εξοπλισμού, βάσει του Νόμου 2939/2001 και του Προεδρικού Διατάγματος 117/2004.

Οι εταιρείες που δεν είναι οι ίδιες κατασκευάστριες των ειδών αλλά διακινητές αυτών, εκτός των παραπάνω δικαιολογητικών που απαιτούνται για τους ίδιους και τις κατασκευάστριες εταιρείες που αντιπροσωπεύουν , πρέπει να συμμορφώνονται σύμφωνα με την Υπουργική Απόφαση ΔΥ/8Δ/ΓΠ1348/2004 (ΦΕΚ 328/16-01-24) περί διακίνησης Ιατροτεχνολογικού εξοπλισμού. Να κατατεθούν τα αντίστοιχα πιστοποιητικά.

Η εταιρεία μας, ΜΑΜΑΛΙΓΚΑΣ Γ. & ΣΙΑ Ε.Ε. “AIMED MEDICAL E.E.”, έχει καθιερώσει και εφαρμόζει Σύστημα Διαχείρισης Ποιότητας με πιστοποίηση κατά τα πρότυπα ISO 9001:2015 και ISO 13485:2016 για διακίνηση και τεχνική υποστήριξη ιατροτεχνολογικών προϊόντων. Επιπλέον, διαθέτει Σύστημα Περιβαλλοντικής Διαχείρισης με πιστοποίηση κατά το Πρότυπο ISO 14001:2015 και συμμορφώνεται σύμφωνα με την Υπουργική Απόφαση ΔΥ/8Δ/ΓΠ1348/04(ΦΕΚ 32Β/16-1-04) περί διακίνησης Ιατροτεχνολογικού εξοπλισμού

Αιτούμεθα να παραληφθεί ή άλλως ζητηθεί προαιρετικά ο συγκεκριμένος όρος για τις πιστοποιήσεις ISO 27701, ISO 27001, ISO 50001 και ISO 45001. Διότι δεν έχει κανένα κλινικό όφελος, δεν είναι υποχρεωτικό για δημόσιες συμβάσεις ιατροτεχνολογικού εξοπλισμού ούτε προσθέτει κάποιο πλεονέκτημα στον φορέα σας.

Οι αναθέτουσες αρχές αντιμετωπίζουν τους οικονομικούς φορείς ισότιμα και χωρίς διακρίσεις και ενεργούν με διαφάνεια, τηρώντας την αρχή της αναλογικότητας, της αμοιβαίας αναγνώρισης, της προστασίας του δημόσιου συμφέροντος, της προστασίας των δικαιωμάτων των ιδιωτών, της ελευθερίας του ανταγωνισμού και της προστασίας του περιβάλλοντος και της βιώσιμης και αειφόρου ανάπτυξης. Ο σχεδιασμός των διαδικασιών σύναψης συμβάσεων δεν γίνεται με σκοπό την εξαίρεσή τους ή τον τεχνητό περιορισμό του ανταγωνισμού. Ο ανταγωνισμός θεωρείται ότι περιορίζεται τεχνητά όταν οι διαδικασίες σύναψης συμβάσεων έχουν σχεδιαστεί με σκοπό την αδικαιολόγητα ευνοϊκή ή δυσμενή μεταχείριση ορισμένων οικονομικών φορέων.

Οι αναθέτουσες αρχές λαμβάνουν τα αναγκαία μέτρα ώστε να διασφαλίζεται η αποτελεσματικότητα των διαδικασιών σύναψης δημοσίων συμβάσεων και η χρηστή δημοσιονομική διαχείριση των διατιθέμενων προς το σκοπό αυτό δημοσίων πόρων για τους λόγους αυτούς αιτούμεθα την τροποποίηση του συγκεκριμένου όρου, διότι οι πιστοποιήσεις σύμφωνα με τα πρότυπα ISO 27701, ISO 27001 ISO 50001 και ISO 45001 δεν έχουν σχέση με το αντικείμενο της συγκεκριμένης προμήθειας και προτείνουμε να απαλειφθεί η απαίτησή τους ή να ζητηθούν προαιρετικά.

Το ISO 27001 αποτελεί διεθνές πρότυπο για την ασφάλεια και προστασία των πληροφοριών ενός οργανισμού. Σκοπός του προτύπου είναι να εξασφαλίσει πως η επιχείρηση διατηρεί την εμπιστευτικότητα, ακεραιότητα και διαθεσιμότητα των πληροφοριών της, στο σύνολο των ενδιαφερόμενων μελών της, τόσο στο εσωτερικό όσο και στο εξωτερικό της περιβάλλον. Στο πρότυπο αυτό περιγράφονται οι απαιτήσεις για την εφαρμογή και συνεχή βελτίωση ενός Συστήματος Διαχείρισης Ασφάλειας Πληροφοριών, σε οργανισμούς και επιχειρήσεις ανεξαρτήτου μεγέθους και τομέα δραστηριοτήτων, που θέλουν να διασφαλίσουν τα δεδομένα τους (οικονομικά, τεχνογνωσία, στοιχεία εργαζομένων, πληροφορίες που ανταλλάσσουν με τρίτα μέρη).

Το διεθνές πρότυπο αποτελεί επέκταση των προτύπων ISO 27001 και ISO 27002 και σχεδιάστηκε, προκειμένου να ενισχύσει το υφιστάμενο σύστημα διαχείρισης ασφάλειας πληροφοριών με πρόσθετες απαιτήσεις, ώστε να αναπτυχθεί ένα ολοκληρωμένο Σύστημα Διαχείρισης Ασφάλειας Πληροφοριών και Προστασίας Προσωπικών Δεδομένων.

Το ISO 27701 ορίζει τις απαιτήσεις διαχείρισης των προσωπικών δεδομένων και παρέχει κατευθυντήριες οδηγίες για τους υπευθύνους επεξεργασίας και τους εκτελούντες την επεξεργασία δεδομένων προσωπικού χαρακτήρα.

Εφαρμόζεται σε όλους τους οργανισμούς που επιθυμούν να διασφαλίσουν, παράλληλα με την ασφάλεια πληροφοριών, την προστασία των προσωπικών δεδομένων των εργαζομένων, των πελατών και των συνεργατών τους. Ήδη, στη χώρα μας, έχει τεθεί σχετικό θεσμικό πλαίσιο για την υποχρεωτική εφαρμογή του στον κλάδο εκπαίδευσης, το οποίο αναμένεται να επεκταθεί και σε υπόλοιπους κλάδους δραστηριοτήτων.

Τονίζεται ότι προκειμένου μία επιχείρηση να πιστοποιηθεί κατά ISO 27701, πρέπει να διαθέτει ήδη πιστοποίηση ISO 27001 ή να επιλέξει την παράλληλη πιστοποίησή της με βάση τα δύο πρότυπα.

Σύμφωνα με τα παραπάνω αντιλαμβάνεστε ότι η συγκεκριμένη σύμβαση δεν διαχειρίζεται προσωπικά δεδομένα ούτε ασθενών και ούτε του Φορέα, πέρα των δεδομένων που δημοσιοποιούνται στην ΔΙΑΥΓΕΙΑ.

Το ISO 50001 είναι ένα διεθνές πρότυπο για την εφαρμογή Συστημάτων Διαχείρισης Ενέργειας (ΣΔΕ) που συμβάλλει στη μείωση της κατανάλωσης της ενέργειας, την ελαχιστοποίηση του περιβαλλοντικού αποτυπώματος μιας επιχείρησης και τη μείωση του κόστους, προωθώντας τη βιώσιμη χρήση της ενέργειας. Ομοιότητα που παρουσιάζει η δομή του με την αντίστοιχη του ISO 14001 που κατέχουν μικρές επιχειρήσεις

Το πρότυπο ISO 45001 παρέχει ένα πλαίσιο για τη διαχείριση των θεμάτων Υγείας & Ασφάλειας της Εργασίας, για την πρόληψη εργατικών ατυχημάτων και ασθενειών και τη διατήρηση ασφαλών και υγιεινών συνθηκών εργασίας σε μια επιχείρηση.

Συγκεκριμένα, τα ανωτέρω εφαρμόζονται σε επιχειρήσεις με περισσότερους από 250 εργαζόμενους και ετήσιο κύκλο εργασιών άνω των 50.000.000 €,

Προτείνουμε να αξιολογηθούν τα παραπάνω πρότυπα με βάση όσα αναφέρθηκαν ώστε να μπορεί να αναπτυχθεί ο ανταγωνισμός και να συμμετάσχουν περισσότερες εταιρείες. Για τους παραπάνω λόγους, αιτούμαστε τη διαγραφή της απαίτησης όσον αφορά τα προαναφερόμενα ISO (27001, 27701, 50001,45001). H διατήρηση της απαίτησης αυτής θα περιορίσει την συμμετοχή στον διαγωνισμό σε μία μόνο εταιρία.

Ομοίως άλλοι Δημόσιοι Φορείς πραγματοποιήσαν την συγκεκριμένη διόρθωση προς όφελος του δημοσίου συμφέροντος αλλά και της σύννομης διαδικασίας.

Με εκτίμηση,

Γαβριήλ Μαμαλίγκας

Γενικός Δ/ντης